O'ZVUČENJE

Ritmovi, konstrukcije, posredovani doživljaji, osećanje prirode na početku novog milenijuma, belo, belo...

Već na početku predstavljanja umetničke produkcije objedinjene zajedničkim nazivom o'zvučenje, potrebno je reći da su polazišta ove izložbe realnost umetničke scene, a ne neka idealizovana pretpostavka mogućih tokova umetnosti. Time se želi ukazati na činjenicu da postoji više paralelnih i relevantnih realnosti od kojih je, čini se i na žalost, realnost same umetnosti najmanje važna. Realnost koju predstavljamo sačinjena je od tri bitna elementa sistema umetnosti: umetničke produkcije, javnog mnenja i krajnjih korisnika. Ja sam u nekoliko navrata isticao, a i danas to ponavljam: umetničko delo se konačno konstituiše tek u sferi javnosti i te činjenice bi trebalo da budu svesni svi, i umetnici i kritičari i publika. Što je opšti nivo javne svesnosti spremniji da prihvati savremena i savremenija rešenja umetnosti to su šanse za dinamičniji razvoj umetnosti veće što opet, uzročno-posledično, čini društvo kvalitetnijim. U protivnom, dakle ukoliko društvena stvarnost prolazi nezainteresovano i nesvesno pored umetničke produkcije, može se desiti da vredna, čak kapitalna umetnička dela nikada ne budu konačno konstituisana. Možda se baš zbog toga toliko umetničkih dela i projekata danas bave samim društvom i onim njegovim aspektima koje je samo putem zgusnutih umetničkih poruka moguće osvetliti, odnosno i ozvučiti, kao što to ova izložba predlaže. Izložba o'zvučenje pokušava da istraži onu konstelaciju koju čine umetnička produkcija, javna recepcija i krajnji korisnici, dakle onu konstelaciju koja bar delimično i fragmentarno, funkcioniše u praksi kao ostvarena, a ne utopijska relacija. Pri tome moram reći da je svaka konstelacija danas, bilo ona koja se generira sa najvišeg mesta umetničkog sistema, dakle iz muzeja i profilisanih galerija, iz domaćih i međunarodnih manifestacija, odnosno prestižnih kustoskih projekata izložena veoma često nestručnim i krajnje umornim odnosom javnosti što stvara velike probleme u konačnom konstituisanju i dovršavanju produkata umetnosti. Posledice permanentnog odlaganja i nedostatka volje da se taj proces dovrši čini samu scenu nepreglednom i konfuznom, a korisnike nesigurnim što kod njih stvara potrebu za prizivanjem starih dobrih vremena i povratak u okrilje jasne i sigurne tradicije. To je osnovni razlog što izuzetne manifestacije međunarodnog karaktera, poput Oktobarskog salona ili nekih drugih značajnih kustoskih projekata, ne uspevaju da konstituišu čvrstu platformu sa koje bi se polje umetnosti moglo sagledavati jasnije i stručnije. Izložbe poput ove, mogu na sebe preuzeti određene terete nesporazuma pa time i osloboditi prostor za efektnije i efikasnije funkcionisanje savremenijih koncepcija jer se bave praktičnim, a zanemarenim oblastima umetničkog sistema, kolekcionarstvom i publikom. Zato je, možda, ovo prilika da se pojasni šta bi to u praksi značila realna konstelacija i koji su to činioci u međusobnoj relaciji. Time dolazimo i do pitanja kako je ova izložba nastala i šta je njen sadržaj. Pre toga možda je razumno objasniti naziv izložbe i sekcije kojima se bavi. U stvari, sva ova pitanja su u međusobnoj vezi pa su i odgovori uslovljeni činiocima koji su međusobno povezani. Recimo, ako je dominantni sadržaj izložbe slika odnosno slikarstvo, odgovor se ne može tražiti samo u sklonosti selektora prema slikarstvu, već prevashodno u činjenici da je dominantni sadržaj ove izložbe nastao kao potreba kompanije Wiener Städtische osiguranja da svoje poslovne prostore funkcionalno oplemeni umetničkim delima, što već samim tim znači da tu možda nema puno mesta za prostorne instalacije, performanse, video radove i video instalacije, ulične akcije ili slične radove. Na putu od dekorisanja i oplemenjivanja poslovnog prostora do stvaranja kolekcije nalazi se izložba koja osvetljava rad umetnika i selektora čineći ga javno dostupnim kako bi se možda i na taj način odgovorilo i na pitanje šta čini razliku izmedju opreme poslovnog prostora i javne kolekcije. Iako su, dakle, dela sakupljena pod zajedničkim krovom sa namerom da se zadovolji dvostruka funkcija – opremanja prostora i začetak kolekcije savremene umetnosti, sama izložba pokazuje ambicije da nezavisno od ovih funkcija deluje kao autonomni subjekt umetničke scene. Ona ne afirmiše samo estetski aspekt dela već objedinjuje korpus paralelnih tokova savremene umetnosti (u vreme bez glavnog toka) čija je zajednička osobina potreba da se za umetnost čuje (u vreme kulturnog zatišja). Stoga naziv o'zvučenje, inspirisan nazivom rada Ane Knežević (Sounded) i trubom Živka Grozdanića, tematizuje tu potrebu kroz niz ambivalentnih i kontradiktornih primera, pokušavajući da ih harmonizuje kroz izložbenu postavku. Izložba takođe, razmatra mesto, ulogu i mogućnosti slikarstva u epohi dominacije proširenih medija, tehnologije i digitalizacije. Dakle, izložba reprezentuje odnose, prožimanja, uslovljenosti i perspektive slikarstva, politike, zvuka, estetike i percepcije prirode s jedne i društvene realnosti s druge strane putem direktnog ili posredovanog artikulisanja. o'zvučenje, sa ironično upotrebljenim apostrofom koji omogućava dvostruko značenje - zvučno ili bučno akcentiranje prostora umetnosti prema javnosti, i zvučenje kao vibrantno trajanje izložbe, postavljeno je sa namerom da se o umetnosti čuje i govori ali i da se prepoznaju zvučni, odnosno višemedijski potencijali izloženih dela. Tematski i poetski raspon izloženih dela čini pokušaj ukazivanja na bitne čvorišne tačke koje određuju razvoj savremene umetnosti kod nas od kojih je ona prva locirana u šezdesete godine i reprezentovana delima Mire Brtke i Đorđa Ivačkovića, govori o zapletu u sferi apstraktne umetnosti, odnosno stalnoj napetosti između upotrebe geometrijskih formi sa jedne i lirske apstrakcije sa druge strane. Radovi ova dva umetnika govore o bogatstvu scene, o tome da je bilo moguće paralelno trajanje artikulisane energije apstraktnog ekspresionizma kod Ivačkovića na jednoj strani i strukturnog minimalizma kod Mire Brtke na drugoj strani. Iako apstrakcija i nedostatak lako prepoznatljive forme nikada kod nas nisu bili predmet izrazite naklonosti šireg auditorijuma, već je to bila figuracija i varijetet pariske škole, različiti načini apstraktnog govora prisutni su i danas, te je ukazivanje na blistave primere iz šezdesetih argument podrške svim onim umetnicima poput Ane Knežević, Anite Bunčić, Dušice Pejić i Žolta Kovača koji koriste, naravno sa posve specifičnim razlozima, model apstrakcije kao osnovnu podlogu na kojoj iznose i razvijaju svoje aktuelne vizuelne i mentalne stavove. A, otkrivanje njihovih razloga, ne samo za apstrakciju već generalno za slikarstvo jeste izazov koji ova izložba postavlja pred publiku. Kada već govorimo o šezdesetima potrebno je naglasiti da je upravo ta decenija, nakon rasprave o varijetetima apstrakcije, stvorila ozbiljne preduslove za dekonsturkciju glavnog toka scene, za decentralizaciju i paralelno trajanje mnoštva različitih umetničkih diskurzivnosti. Najrazličitiji modeli apstrakcije, figuracije, poparta, fluksusa, minimalizma te pojava konceptualne umetnosti široka je platforma sa koje umetnici i danas crpe produkcionu energiju. Osnovni rasplet na ovoj platformi desio se u odnosu prema prirodi i mimezisu. Odjednom umetnost i priroda su ponovo bili u mogućem odnosu bez banalnih posledica po umetnost stoga što je u novoj konstelaciji taj odnos posredovan medijima i kontekstualnim strategijama. Tu se fotografija pojavljuje kao dvostruko propusna membrana koja povezuje realnosti spoljnjeg sveta sa umetničkom zbiljom čime postaje nezaobilazni deo svake izložbene postavke i kolekcije. Ova izložba reprezentuje posve novi doživljaj okoline od onoga Mrđana Bajića koji se bavi urbanim socio environmentom do digitalno posredovanog doživljaja prirode grupe distruktura. Ili kao neiscrpan resurs za pronalaženje gotovih umetničkih objekata koje priroda izdašno nudi u slučaju Nenada Bračića. Izložba o'zvučenje nije samo izložba umetničkih dela. Ona predstavlja dela koja žive unutar jednog novog poslovnog prostora, ona predstavlja jednog novog kolekcionara koji je odgovorno, svesno i savesno odgovorio na izazove vremena imajući u vidu baš napred iznetu činjenicu da se umetnička dela lako zagube u prašumi nepažnje. Kompanija Wiener Städtische osiguranja je pokazala dobru volju prema umetnosti sa namerom da ona dinamično i aktivno živi i kao novi kolekcionar, time šalje i onu tako važnu poruku društvu i javnosti – umetnost je moćno oruđe na svim frontovima napretka pa time njihov slogan kreativni trag – vodič u budućnost dobija svoj puni smisao. Naravno, ova izložba ne isključuje ni brojnu publiku kao neophodnog učesnika u kulturnom životu kako bi se pomenuta konstelacija potvrdila kao realna.

